Innocentius episcopus seruus seruorum Dei, dilectis filiis rectori et fratribus Domus Dei de Brochone ordinis Sancti Augustini lingonensis diocesis salutem et apostolicam benedictionem: ut in locis religiosis determinatus sit numerus ministrorum non modicum dignoscitur expedire, ne sustentatione careat superflua multitudo ac ex paucitate dignum Deo seruitium subtrahatur; ea propter dilecti in Domino filii, vestris iustis postulationibus inclinati, vicesimum conuersarum numerum quem in domo vestra pensatis eius facultatibus auctoritate venerabilis fratris nostri lingonensis episcopi diocesani loci deliberatione prouida statuistis, sicut est prouide ac salubriter institutus, et ex eiusdem litteris episcopi dicitur contineri auctoritate apostolica confirmamus, et præsentis scripti patrocinio communimus, nisi adeo ipsius domus excreuerint facultates quod præfatum numerum exigant augmentari, mandato sedis apostolicæ in omnibus semper saluo. Nulli ergo omnino hominum liceat hanc paginam nostræ confirmationis infringere, vel ei ausu temerario contraire: si quis autem hoc attemptare presumpserit, indignationem omnipotentis Dei ac beatorum Petri et Pauli apostolorum eius se nouerit incursurum. Datum Lugduni decimo quarto calendas augusti pontificatus nostri anno quarto.